Ингеборг Бахман
Отрони` се, сърце

Превод от немски: Венцеслав Константинов, —

chitanka.info

Отронѝ се, сърце, от дървото на времето,

отронете се вие, листа, от вледенените клони,

които някога прегръщаше слънцето,

отронете се, както сълзѝте се ронят от поразени очи!

Дори вятър цял ден да развява къдрицата

край загорялото чѐло на земния бог,

юмрукът ти вече притиска под ризата

кървящата зейнала рана.

Затова бъди твърд, когато нежният гръб на облак

над тебе още веднъж се сведе,

не го смятай за нищо, когато Химет[1] медната пита

още веднъж ти напълни.

Защото едничко стръкче в засухата малко значение има за селянина,

едно лято е малко за нашия род многоброен.

И на какво е свидетел сърцето ти?

Между вчера и утре се люшка,

безмълвно и чуждо,

а каквото вече отмерва,

е отронването си отвъд времето.

1953

[1] Планинска верига в югоизточна Гърция, прочута с мрамора и меда си — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.